再用前韵呈察院學士
作者：彭汝礪
朝代：宋

paragraphs: 真人養真如養源，道士耕道如耕田。
吐納日月踏雲烟，牢如金石齒牙堅。
捷如猨猱身體儇，沐浴露霧甚榮鮮。
受命一萬有千年，既安且樂無迴邅。
後人好惡紛倒顛，湎淫蠱惑作罪愆。
墮落世網縛塵緣，愛河流轉業火燃。
猗公淡泊其得天，泛泛乘世如虛船。
精神采色照四筵，老鶴飲露夜不眠。
戲笑中有第三禪，凈不著水花如蓮。
酬酢不停奚敏旃，賦詩馬上橫殳鋋。
不放祖生先着鞭，北方灸焫自古然。
其力十百倍凡鉛，功成不數飲中仙。